"ดาวน้อย"ผู้ว่ายาสูบลาออกตามรมช.คลังนั่งสว.
ผู้ว่าการ ยสท. ควงแขน "วิสุทธิ์" รมช.คลัง ลาออกจากตำแหน่ง เพื่อไปนั่งเก้าอี้ สว.
8 พ.ค. 2562

ผู้ว่าการ ยสท. ควงแขน "วิสุทธิ์" รมช.คลัง ลาออกจากตำแหน่ง เพื่อไปนั่งเก้าอี้ สว.
รายงานข่าวจากกระทรวงการคลัง เปิดเผยว่า คณะกรรมการ การการยาสูบแห่งประเทศไทย (ยสท.) ได้ประชุมเมื่อวันที่ 7 พ.ค. 2562 และเห็นชอบให้ น.ส.ดาวน้อย สุทธินิภาพันธ์ ผู้ว่าการ ยสท. ลาออกจากตำแหน่ง ตามหนังสือลาออกที่ยื่นถึงกรรมการให้พิจารณาตั้งแต่เมื่อวันที่ 2 พ.ค. 2562 โดยการลาออกมีผลในวันที่ 7 พ.ค. ที่ผ่านมาทันที
นอกจากนี้ คณะกรรมการ ยสท. ยังได้แต่งตั้งนายสรคมน์ ปริยายสุทธิ์ รองผู้ว่าการ ยสท. ด้านการตลาด รักษาการตำแหน่งผู้ว่าการ ยสท. ไปจนกว่าจะมีมติการเปลี่ยนแปลง
ทั้งนี้คาดกันว่า การลาออกของน.ส. ดาวน้อย เพื่อไปเป็นสมาชิกวุฒิสภา (สว.) ที่จะมีการแต่งจำนวน 250 คน ในไม่ช้านี้
นอกจากนี้ นายวิสุทธิ์ ศรีสุพรรณ ที่ได้ลาออกจากตำแหน่ง รมช.คลัง ซึ่งคาดว่าจะไปเป็น สว. เช่นกัน ได้เดินทางมากระทรวงการคลังกล่าวขอบคุณผู้บริหารระดับสูง ที่ร่วมทำงานสนับสนุนนโยบายและกฎหมายทางเศรษฐกิจจำนวนมากตลอด 5 ปี ที่เป็น รมช. คลังในรัฐบาลชุดนี้
นายวิสุทธิ์ ยังไม่ให้ความเห็นเกี่ยวกับการจะได้แต่งตั้งเป็น สว. แต่ได้เปิดเผยว่า ทำงานด้านเศรษฐกิจมาต่อเนื่อง ในฐานะข้าราชการกระทรวงการคลัง 38 ปี และเป็น รมช.คลัง อีก 5 ปี ก็ถือเป็นโอกาสดีที่ได้ทำงานกับผู้บริหารกระทรวงการคลังทุกคน